පළමු තැපැල් නිල ඡන්ද ප්‍රතිඵලය අද (21) රාත්‍රි 8ට පමණ නිකුත් කිරීමට හැකි වෙතැයි අපේක්ෂා කරන බව මැතිවරණ කොමසාරිස් මහින්ද දේශප්‍රිය මහතා පැවැසීය.අනෙකුත් නිල ජන්ද ප්‍රතිඵල හෙට (22) පෙරවරු 6ට පෙරත් සමස්ත මනාප ප්‍රතිඵල (23) වැනිදා පෙරවරු 6ට පෙරත් නිකුත් කර අවසන් කළ හැකි බව හෙතෙම කීවේය.මැතිවරණ ලේකම් කාර්යාලයේ ඊයේ (20) පැවැති මාධ්‍ය හමුවට සහභාගි වෙමින් මහින්ද දේශප්‍රිය මහතා ප්‍රකාශ කෙළේය.මෙවර ජන්ද ගණන් කිරීමේදී පෙර භාවිත කළ ක්‍රමවේදයන් වෙනස් කර යම් අත්හදා බැලීම් කිහිපයක් කිරීමට කටයුතු කර ඇති බව පැවැසු ඒ මහතා එකම ආසනයේ තැන් තැන්වලින් තොරාගත් ජන්ද පෙට්ටි ගණනය කරන අතර ඒ මඟින් ජන්දදායකයන්ගේ රාහස්‍යභාවය සුරක්ෂිත වන බව පැවැසීය.මෙවර ලී පෙට්ටි වෙනුවට ප්ලාස්ටික් පෙට්ටි භාවිතා කිරීමට හේතුව කුමක්දැයි මාධ්‍යවේදියකු නැගු ප්‍රශ්නයකට පිළිතුරු දුන් කොමසාරිස්වරයා ඊට එකම හේතුව ගස් කැපීම අවම කර ගැනීම බව කීවේය.මෙම ප්ලාස්ටික් පෙට්ටි මෙරටදී නිෂ්පාදනය කරගැනීමට හැකිදැයි කාර්මික සංවර්ධන මණ්ඩලය, මොරටුව විශ්වවිද්‍යාලය වැනි ආයතන සමඟ ඉදිරියේදි සාකච්ඡා කරන බවද ඒ මහතා ප්‍රකාශ කෙළේය.සෑම ජන්ද පෙට්ටියක් සීල් තැබීමෙන් පසු නිලධාරීන්ගේ අස්සන යෙදු කොළයක් එහි අලවන බවත් එහි පිටපත් ගණන් කිරීමේ මධ්‍යස්ථාන භාර නිලධාරින්ට සහ එහි නියෝජිතයන් හට ලබාදෙන බවත් කොමසාරිස්වරයා පැවැසීය..